Z A K LJ U Č C I

s 3. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 6. studenog 2018. godine

*Upit: Poslodavac dodatak na uvjete rada glavnoj sestri utvrđuje na način da zbroji dodatke na uvjete rada svakog pojedinog radnika i dobiveni zbroj podijeli na ukupan broj radnika. Molimo tumačenje načina obračuna dodatka za glavnu sestru.*

**Zaključak broj 9:**

**Glavna sestra– voditelj odjela (zavoda) ima pravo na dodatak od 12% više od prosjeka dodataka za uvjete rada koje ostvaruju zdravstveni radnici I, II i III vrste na tom odjelu (zavodu).**

**Na odjelima na kojima svi zdravstveni radnici imaju isti dodatak, na taj dodatak se dodaje 12%.**

*Upit:*

*Moli se tumačenje pripravnosti epidemiologa u zavodu za javno zdravstvo. Epidemiolozi, koji su taj tjedan u pripravnosti, preuzimaju službeni mobitel i ključeve zavoda koji su kod njih 7 dana, a nakon 7 dana preuzima ih idući epidemiolog prema popisu koji sastavlja voditelj epidemiološkog odjela. Epidemiolog u pripravnosti mora biti spreman odazvati se na sve telefonske pozive privatnih osoba i predstavnika službenih tijela za obavljanje poslova u bilo koje vrijeme kad se za to ukaže potreba.*

*Ustanova ima odluku ravnatelja o pripravnosti po kojoj se pripravnost ne plaća nego se za 7 dana u pripravnosti odobrava jedan slobodan dan, odnosno dva slobodna dana ako je u tom tjednu blagdan.*

*Da li se rad epidemiologa koji ograničava njega i ostale članove tima koje angažira u korištenju dnevnog i tjednog odmora, zahtijeva njihov odlazak iz mjesta stanovanja u druga mjesta i pretpostavlja njihovu dostupnost i radni angažman kad god se za tim pojavi potreba smatra pripravnošću prema ZZZ i KU?*

*Ukoliko se tako opisani rad smatra pripravnošću , da li onda epidemiolozi i ostali članovi tima koje epidemiolog angažira u slučaju potrebe, imaju pravo na naknadu za vrijeme provedeno u pripravnosti sukladno KU?*

**Zaključak broj 10:**

**Pripravnost je oblik rada kad radnik ne mora biti nazočan u zdravstvenoj ustanovi, ali mora biti dostupan radi obavljanja hitne medicinske pomoći.**

**Pripravnost je vrijeme u kojem je radnik pripravan odazvati se pozivu poslodavca za obavljanje poslova, ako se ukaže takva potreba, pri čemu se radnik ne nalazi na mjestu gdje se njegovi poslovi obavljaju niti na drugom mjestu koje je odredio poslodavac.**

**Radnik koji je u pripravnosti obvezan je odazvati se na poziv poslodavca bez odgode i doći na radno mjesto, a najkasnije u roku od jednog sata.**

**Pripravnost radnim danom traje 16 sati, a subotom, nedjeljom i blagdanom 24 sata.**

**Naknada za pripravnost utvrđuje se u odnosu na osnovnu plaću radnika i iznosi: 16 sati radnim danom - 3%, 24 sata subotom, nedjeljom i blagdanom - 5%.**

**Za organizaciju rada odgovoran je poslodavac te mora platiti pripravnost ukoliko na taj način organizira rad.**

**Ako je radnik pozvan iz pripravnosti na rad, odrađeni sati plaćaju se kao prekovremeni rad.**

**Povjerenstvo nije nadležno za tumačenje organizacije rada poslodavca.**